b'\n_START_ARTICLE_\nBenson Henderson\n_START_SECTION_\nUra\n_START_PARAGRAPH_\nHenderson aloitti vapaaotteluammattilaisena vuonna 2006 ja otteli vuodesta 2009 vuoteen 2010 World Extreme Cagefighting -organisaatiossa (WEC). Voitettuaan kaksi ensimm\xc3\xa4ist\xc3\xa4 otteluaan WEC:ss\xc3\xa4, Anthony Njokuanin giljotiinikuristuksella ja Shane Rollerin teknisell\xc3\xa4 tyrm\xc3\xa4yksell\xc3\xa4, h\xc3\xa4n sai mahdollisuuden otella organisaation v\xc3\xa4liaikaisesta kevyensarjan mestaruudesta varsinaisen mestarin Jamie Varnerin ollessa loukkaantuneena. H\xc3\xa4n voitti lokakuussa 2009 k\xc3\xa4ydyn viisier\xc3\xa4isen ottelun Donald Cerronea vastaan kaikin tuomari\xc3\xa4\xc3\xa4nin. Tammikuussa 2010 Henderson voitti kiistattomasta mestaruudesta k\xc3\xa4ydyn ottelun Jamie Varneria vastaan giljotiinikuristuksella ja huhtikuussa 2010 uusintaottelun Donald Cerronea vastaan niin ik\xc3\xa4\xc3\xa4n giljotiinikuristuksella._NEWLINE_Henderson h\xc3\xa4visi WEC-mestaruuden joulukuussa 2010 Anthony Pettisille t\xc3\xa4yden ajan j\xc3\xa4lkeen kaikin tuomari\xc3\xa4\xc3\xa4nin. Ottelu oli Ultimate Fighting Championshipiin (UFC) fuusioidun WEC:n historian viimeinen. Henderson jatkoi uraansa UFC:ss\xc3\xa4, jossa h\xc3\xa4n voitti kaikki kolme vuonna 2011 k\xc3\xa4ym\xc3\xa4\xc3\xa4ns\xc3\xa4 ottelua, ottelut Mark Bocekia, Jim Milleri\xc3\xa4 ja Clay Guidaa vastaan, ennen kuin sai mahdollisuuden otella organisaation kevyensarjan mestaruudesta. H\xc3\xa4n voitti Japanin Saitamassa helmikuussa 2012 k\xc3\xa4ydyss\xc3\xa4 UFC 144 -tapahtumassa hallitsevan mestarin Frankie Edgarin kaikin tuomari\xc3\xa4\xc3\xa4nin. H\xc3\xa4n otteli Edgaria vastaan my\xc3\xb6s saman vuoden elokuussa puolustaessaan mestaruuttaan ensimm\xc3\xa4ist\xc3\xa4 kertaa. H\xc3\xa4n voitti Denverin UFC 150 -tapahtumassa k\xc3\xa4ydyn ottelun haja\xc3\xa4\xc3\xa4nin (46\xe2\x80\x9349, 48\xe2\x80\x9347, 48\xe2\x80\x9347)._NEWLINE_Joulukuussa 2012 Henderson puolusti mestaruuttaan Seattlessa k\xc3\xa4ydyss\xc3\xa4 UFC on Fox 5 -tapahtumassa. H\xc3\xa4n voitti ottelun Nate Diazia vastaan kaikin tuomari\xc3\xa4\xc3\xa4nin (50\xe2\x80\x9343, 50\xe2\x80\x9345, 50\xe2\x80\x9345). Huhtikuussa 2013 h\xc3\xa4n otteli San Jos\xc3\xa9ssa k\xc3\xa4ydyss\xc3\xa4 UFC on Fox 7 -tapahtumassa entist\xc3\xa4 Strikeforce-mestaria Gilbert Melendezi\xc3\xa4 vastaan. Ottelu p\xc3\xa4\xc3\xa4ttyi Hendersonin haja\xc3\xa4\xc3\xa4nivoittoon (47\xe2\x80\x9348, 48\xe2\x80\x9347, 48\xe2\x80\x9347). Elokuussa 2013 h\xc3\xa4n otteli toisen kerran urallaan Anthony Pettisi\xc3\xa4 vastaan ja h\xc3\xa4visi UFC-mestaruutensa luovutettuaan ensimm\xc3\xa4isen er\xc3\xa4n viimeisell\xc3\xa4 minuutilla k\xc3\xa4silukon vuoksi. Ottelu k\xc3\xa4ytiin Milwaukeen UFC 164 -tapahtumassa._NEWLINE_Henderson otteli ensimm\xc3\xa4isen kerran mestaruutensa h\xc3\xa4vi\xc3\xa4misen j\xc3\xa4lkeen tammikuussa 2014. H\xc3\xa4n voitti Chicagossa k\xc3\xa4ydyss\xc3\xa4 UFC on Fox 10 -tapahtumassa Josh Thomsonin tuomariston haja\xc3\xa4\xc3\xa4nin (48\xe2\x80\x9347, 47\xe2\x80\x9348, 49\xe2\x80\x9346). Saman vuoden kes\xc3\xa4kuussa h\xc3\xa4n voitti Ruslan Habilovin Albuquerquen UFC Fight Night 42 -tapahtumassa, mutta elokuussa h\xc3\xa4n h\xc3\xa4visi Rafael dos Anjosille Tulsan UFC Fight Night 49 -tapahtumassa. H\xc3\xa4n voitti Habilovin takakuristuksella ottelun nelj\xc3\xa4nness\xc3\xa4 er\xc3\xa4ss\xc3\xa4 ja h\xc3\xa4visi dos Anjosille teknisell\xc3\xa4 tyrm\xc3\xa4yksell\xc3\xa4 ottelun ensimm\xc3\xa4isess\xc3\xa4 er\xc3\xa4ss\xc3\xa4. Kyseess\xc3\xa4 oli h\xc3\xa4nen ensimm\xc3\xa4inen tyrm\xc3\xa4ystappionsa._NEWLINE_Henderson otteli vuonna 2015 kolme kertaa. H\xc3\xa4n h\xc3\xa4visi tammikuussa Donald Cerronelle tuomariston yksimielisell\xc3\xa4 p\xc3\xa4\xc3\xa4t\xc3\xb6ksell\xc3\xa4, mink\xc3\xa4 j\xc3\xa4lkeen h\xc3\xa4n siirtyi painoluokkaa ylemm\xc3\xa4s. Henderson voitti helmikuussa Brandon Thatchin takakuristuksella ja marraskuussa Jorge Masvidalin tuomariston haja\xc3\xa4\xc3\xa4nin. Masvidal-ottelun j\xc3\xa4lkeen Hendersonin sopimus UFC:n kanssa p\xc3\xa4\xc3\xa4ttyi ja h\xc3\xa4n ilmoitti 1. helmikuuta 2016 tehneens\xc3\xa4 sopimuksen Bellator MMA:n kanssa.\n_START_SECTION_\nBellator\n_START_PARAGRAPH_\n1. helmikuuta 2016 Henderson ilmoitti allekirjoittaneensa sopimuksen Bellator MMA:n kanssa. H\xc3\xa4n kohtasi ensimm\xc3\xa4isess\xc3\xa4 kamppailussaan Andrej Koreshkovin huhtikuussa 2016 v\xc3\xa4lisarjan mestaruudesta. Henderson h\xc3\xa4visi kamppailun tuomari\xc3\xa4\xc3\xa4nin.\n_START_SECTION_\nTausta\n_START_PARAGRAPH_\nHenderson syntyi Colorado Springsiss\xc3\xa4, Coloradossa korealaiselle \xc3\xa4idille ja afroamerikkalaiselle is\xc3\xa4lle. Kun h\xc3\xa4nen vanhempansa erosivat, h\xc3\xa4nen \xc3\xa4itins\xc3\xa4 kasvatti h\xc3\xa4net ja h\xc3\xa4nen veljens\xc3\xa4 yksinhuoltajana Washingtonin osavaltiossa._NEWLINE_Hendersonilla on musta vy\xc3\xb6 taekwondossa ja brasilialaisessa jujutsussa. Ennen vapaaottelu-uraansa h\xc3\xa4n harrasti my\xc3\xb6s muun muassa painia. Opiskellessaan Dana Collegessa, Nebraskassa, h\xc3\xa4n voitti kahdesti National Association of Intercollegiate Athleticsin (NAIA) painimestaruuden. H\xc3\xa4n opiskeli rikosoikeutta ja sosiologiaa.'